A BIZOTTSÁG 2005/76/EK IRÁNYELVE
(2005. november 8.)
a 90/642/EGK és a 86/362/EGK tanácsi irányelvnek a bennük a krezoxim-metilre, a ciromazinra, a bifentrinre, a metalaxilra és az azoxistrobinra vonatkozóan meghatározott megengedett legmagasabb szermaradvány-értékek tekintetében történő módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gabonafélékben, illetve azok felületén található peszticid-szermaradványok megengedett legmagasabb mértékének meghatározásáról szóló, 1986. július 24-i 86/362/EGK tanácsi irányelvre (1) és különösen annak 10. cikkére,
tekintettel az egyes növényi eredetű termékekben - többek között a gyümölcsökben és zöldségekben -, illetve azok felületén található peszticid-szermaradványok megengedett legmagasabb mértékének meghatározásáról szóló, 1990. november 27-i 90/642/EGK tanácsi irányelvre (2) és különösen annak 7. cikkére,
tekintettel a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre (3) és különösen annak 4. cikke (1) bekezdésének f) pontjára,
mivel:
(1)
Összhangban a 91/414/EGK irányelvvel, az egyes kultúrák esetében használandó növényvédő szerek engedélyezéséért a tagállamok felelősek. Az ilyen engedélyezéseknek az emberi és állati egészségre és a környezetre gyakorolt hatások értékelésén kell alapulnia. Az ilyen értékelések során figyelembe veendő elemek tartalmazzák a piaci szereplők és a környezetben lévők kitettségét a növényvédő szerek hatásainak, a szárazföldi, vízi és légi környezetre gyakorolt hatást, valamint a kezelt kultúrákon lévő szermaradványok elfogyasztása révén az emberekre és az állatokra gyakorolt hatást.
(2)
A maximális szermaradvány-értékek (MRL-ek) a növények hatékony védelmének eléréséhez szükséges minimális peszticidmennyiségek felhasználását tükrözik, amelyeket olyan módon alkalmaznak, hogy a maradékanyag mennyisége a használható legkisebb legyen, és e mennyiség legyen toxikológiailag elfogadható, különösen a táplálkozás útján történő bevitel becsült értéke szempontjából.
(3)
A peszticidek MRL-jeit ellenőrzés alatt kell tartani. Új típusú felhasználás, új információ és adatok figyelembevétele alapján az értékeket meg lehet változtatni.
(4)
Az MRL-eket az analitikailag kimutatható legalsó határértéken rögzítik, ha a növényvédő szerek engedélyezett felhasználása nem eredményez kimutatható peszticidszermaradvány-szintet az élelmiszertermékben vagy azok felszínén, vagy ha a felhasználás semmilyen módja nem engedélyezett, vagy ha a tagállamok által engedélyezett felhasználást nem támasztják alá a szükséges adatok, vagy ha a harmadik országokban történő felhasználást, amely a Közösség piacán forgalomba hozható élelmiszerekben vagy azok felületén peszticid-szermaradványokat eredményez, nem támasztották alá ilyen szükséges adatok.
(5)
A 90/642/EGK és a 86/362/EGK irányelv hatálya alá tartozó egyes peszticidek új vagy megváltozott felhasználását bejelentették a Bizottságnak. Ez vonatkozik a krezoxim-metilre, a ciromazinra, a bifentrinre, a metalaxilra és azoxistrobinra.
(6)
A fogyasztóknak az e peszticidek szermaradványait esetlegesen tartalmazó élelmiszertermékek révén e peszticidek hatásainak való élettartamon keresztüli kitettségét felmérték és értékelték a Közösségen belül használt eljárások és gyakorlatok szerint, figyelembe véve az Egészségügyi Világszervezet által kiadott iránymutatásokat (4). Kiszámították, hogy az adott MRL-ek biztosítani fogják, hogy az elfogadható napi bevitelt ne lépjék túl.
(7)
A rendelkezésre álló információ értékelése azt mutatta, hogy nincs szükség ARfD-re, és hogy emiatt nem szükséges rövid távú értékelés.
(8)
Emiatt helyénvaló új maximális szermaradvány-szinteket meghatározni e peszticidek vonatkozásában.
(9)
Az ideiglenes MRL-ek közösségi szintű meghatározása vagy módosítása nem gátolja a tagállamokat abban, hogy a metalaxilra vonatkozóan a 91/414/EGK irányelv 4. cikke (1) bekezdésének f) pontja és az irányelv VI. melléklete szerint ideiglenes MRL-eket állapítsanak meg. A metalaxil vagy metalaxil-M további felhasználásának kialakulására egy négyéves időszak elegendőnek tekinthető. Az ideiglenes közösségi MRL ezt követően véglegessé válik.
(10)
A 90/642/EGK és a 86/362/EGK irányelvet ezért ennek megfelelően módosítani kell.
(11)
Az ebben az irányelvben előírt rendelkezések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT AZ IRÁNYELVET:
1. cikk
A 86/362/EGK irányelv II. mellékletének A. része az ezen irányelv I. mellékletével összhangban módosul.
2. cikk
A 90/642/EGK irányelv II. mellékletének A. része az ezen irányelv II. mellékletével összhangban módosul.
3. cikk
(1) A tagállamok legkésőbb 2006. május 9-ig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. Közlik a Bizottsággal nemzeti joguknak ezeket a rendelkezéseit, és egy táblázatot az e rendelkezések és az általuk kibocsátott nemzeti rendelkezések közötti megfelelésről.
Ezeket a rendelkezéseket 2006. május 10-től alkalmazzák.
Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.
4. cikk
Ez az irányelv az Európai Unió Hivatalos Lapjában való kihirdetését követő huszadik napon lép hatályba.
5. cikk
Ennek az irányelvnek a tagállamok a címzettjei.
Kelt Brüsszelben, 2005. november 8-án.